Tarybos reglamentas (EEB) Nr. 2260/84
1984 m. liepos 17 d.
iš dalies keičiantis Reglamentą Nr. 136/66/EEB dėl bendro aliejų ir riebalų rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos sutartį ir ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1966 m. rugsėjo 22 d. Tarybos Reglamento Nr. 136/66 EEB dėl bendro aliejų ir riebalų rinkos organizavimo [4] su paskutiniais pakeitimais, padarytais Reglamentu Nr. 1556/84 (EEB) [5], 11 straipsnio 6 dalyje teigiama, jog tam tikrą pagalbos vartojimui išmokų dalį reikia skirti reklamos kampanijoms ir galbūt kitiems alyvuogių aliejaus vartojimą Bendrijoje skatinantiems projektams; kadangi, atsižvelgiant į padėtį alyvuogių aliejaus rinkoje ir ypač po Graikijos Respublikos prisijungimo prie Bendrijos, derėtų priimti nuostatą dėl galimybės skirti dalį anksčiau minėtų išmokų Bendrijoje pagaminto alyvuogių aliejaus vartojimo reklamai tiek Bendrijos, tiek pasaulio rinkose;
kadangi pagal Reglamento Nr. 136/66/EEB 20d straipsnio 1 dalies nuostatas pripažintos gamintojų grupės ar pripažintos asociacijos kaip mokestį gali atskaityti tam tikrą nustatytą dalį joms skirtų pagalbos gamybai išmokų; kadangi, siekiant užtikrinti jog pagalbos gamybai sistema būtų taikoma efektyviau, tą nuostatą reikėtų iš dalies pakeisti, kad būtų galima tiksliau padengti išlaidas, susijusias su gamintojų organizacijų ir jų asociacijų priežiūra, numatyta pagalbos gamybai sistemos kontekste;
kadangi minėto reglamento 20d straipsnio 3 dalyje yra numatyta, jog pripažintos gamintojų grupės bei pripažintos jų asociacijos gali sudaryti į rinką pateikiamo alyvuogių aliejaus saugojimo sutartis; kadangi, atsižvelgiant į jų struktūrą ir tikslus, šią galimybę reikėtų apriboti taip, kad ja galėtų pasinaudoti tik pagal Reglamentą (EEB) Nr. 1360/78 [6] pripažįstamos gamintojų grupės ir asociacijos, kurių uždavinys yra pateikti alyvuogių aliejų į rinką,
PRIĖMĖ ŠĮ REGLAMENTĄ:
1 straipsnis
Reglamentas Nr. 136/66/EEB yra iš dalies keičiamas taip:
1. 11 straipsnio 6 dalies pirmoje pastraipos dalyje žodis "Bendrijoje" yra pakeičiamas žodžiais "pagamintas Bendrijoje";
2. 20d straipsnyje:
a) 1 dalis yra pakeičiama taip:
"1. Atskaitoma tam tikra nustatytina pripažintoms organizacijoms ir pripažintoms asociacijoms skirtų pagalbos gamybai išmokų dalis. Gautos lėšos naudojamos finansuoti išlaidoms, susijusioms su 5 straipsnio 3 dalyje ir 20c straipsnyje numatyta veikla.
Tuo pačiu metu ir pagal tą pačią tvarką kaip ir pagalbos gamybai atveju Taryba nusprendžia, kokią pagalbos gamybai išmokų dalį galima atskaityti ateinančiais prekybos metais."
b) 3 dalis yra pakeičiama taip:
"3. Tais atvejais, kai per nustatytą laikotarpį kainos Bendrijos rinkoje yra labai artimos intervencinei kainai, pagal 38 straipsnyje nustatytą tvarką gali būti nutarta, kad pagal Reglamentą (EEB) Nr. 1360/78 pripažintos asociacijos gali sudaryti į rinką pateikiamo aliejaus saugojimo sutartis."
3. 42b straipsnyje nuoroda į subpoziciją "ex 20.01 B" yra pakeičiama nuoroda į subpoziciją "ex 20.01 C".
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1984 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1984 m. liepos 17 d.